Peipinis vaiņukam, a meža zemneicys – mozajam Jureišam.
Pirmdiena, 30. jūnijs 2008 12:07
– – – – – – – – – – – – – – – – – – – – – – – – – – – – – – – – – – – – – – – – –
Ite var apsavērt trejdevenis Leigū nakts kartenis, kas taiseitys 22. i 23. junī Preiļu rajona Rībeņu nūvoda Meža Trūpūs.
Nazkodejai dūmubīdru i draugu kūpai, niu bīdreibai “Latgolys Studentu centrs” ir tradiceja kasgods sasatikt iz kūpeigu leiguošonu 22. junī.
Kūpā leigojam vaira kai 10 godu nu vītys. Tei jau ir klasika – Leigū pi Mičuļa.
Vuords pa vuordam, a ziņa aizguoja tuoli. Beidzamūs godus pi gunkura nabeja, kur apsagrīzt, i nu reita pyunē iz sīna tryuka vītys guleišonai. Cyts cyta napazyna, te tik sasapazyna.
Cikom jau saiminīkam pīdzyma dāls i jis puors godu nareikuoja taida trikmīņa.
Jaunim jaunūs vaļa. Naleiguojs jau napaliksi!
Ka kuru godu nav saguojs nūbraukt iz kūpeigū leiguošonu, až gods saporceits.
Niu jau ūtrū godu LgSC leigoj Bukmuižā. Itymā godā beja ari latgalīšu grupu koncerts i projekta “Latgolys jaunīši – Latgolys nuokūtne” nūslāgums. A piec koncerta na mozuok lobs koncerts bejs vysu nakti azara krostā – ar gitaru i bez juos.
Tai kai tikai agri nu reita piec puors nakšu rikteigys naguleišonys atbrauču nu Pīterburgys, ar nūžālu saprotu, ka da Bukmuižys nanūbraukšu. Navar sēst pi styuris, ka kotra acs iz sovu pusi ruoda. Cikom izagulieju, tik vīņ laika beja palics kai dabraukt iz leiguošonu Meža Trūpūs.
Parkū taišni 22. datumā, a na 21. voi 23. junī?
Partū, kab 22. junī varātu nūleiguot ar draugim, a cytu nakti 23. junī varātu leiguot ar sovu saimi sātā.
Parosti saīt, ka 22. datumā izadzīdoj i izadoncoj tai, ka 23. labi ka saīt latvīšu tradicionalī gunkura padadzynuošonys svātki. Koč ir bejuši vysaidi gadīni – ari puorjuojīņs pa vysu Latgolu i taida īleiguošona, ka bolss pagaist i kuojis steivys.
A vēļ vīns svareigs īmeslis – 22. junī NIKOD naleist. :o)
I tys nav moz!
Ari itymā godā nabeja leita ni lasis. Beja kluss i mīreigs vokors, sylta nakts. Ūdu nabeja.
Nu reita lēce saule i atspeidēja gunkura gunīs, vyss vīnā vītā.
Tik nu augšys puori dabasim jau muove lels i malns padebess, kū saule lākdama nūkruosuoja ružovu, piečuok sorkonu i tod boltu.
Pa dīnu apsamuoce i pret vokoru jau pyute oss i solts viejs, leja leits osom puotogom – kaida tī vaira leiguošona. Taidi šašliku Juoni tik saīt.
A kū es te daudz runuošu.
Poši karteņuos varit apsavērt, kai beja.
ltg_Latn lvs_Latn unk ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn